December 2013

Char Spick!

Mia amia ma lascha adina spetgar. Sche jau la dumond en scola, d’ans scuntrar il suentermezdi, di ella gea. Ma lura sa scuntra ella tuttina cun in’autra amia. Tge duai jau far?

Lara, 12 onns (num midà)

Chara Lara!

I ma para che tia amia saja malfidada e ch’ella na sappia betg sa decider. Tia gritta è chapaivla, ti stos constatar ch’ella ta lascha adina puspè spetgar. Per tai èsi cler che vossa cunvegna vala, ti reservas il suentermezdi, na fas giu nagut cun insatgi auter. Sche tia amia na vegn alura betg, es ti probablamain tut suletta. Quai n’è betg bel ed er betg fair.

L’emprim pass è da tschertgar il discurs cun tia amia. La declera co ch’i ta va pervi da ses cumportament malfidà. Di co che ti ta sentas e tge che ti pensas, sch’ella na respecta betg vossas cunvegnas. Descriva co che quai è per tai e di che ti vuls gugent ta scuntrar cun ella, ma che ti n’has betg veglia da passentar alura suletta ils suentermezdis, perquai ch’ella ta lascha spetgar. La supplitgescha da respectar vossas cunvegnas en l’avegnir u almain da t’infurmar, sch’ella na po betg vegnir.

L’impurtant è co che vus faschais giu insatge. Ti e tia amia stuais chapir ch’ina cunvegna è propi lianta. Faschai pia giu precisamain cura, nua e co che vus as scuntrais.

Probablamain chapescha tia amia tschertas chaussas in pau auter che ti. I pudess per exempel esser che vus avais discurrì en scola da quai che vus faschais il suentermezdi e quai da maniera betg lianta. Tia amia chapescha quai eventualmain mo sco ina pussaivladad – ti però sco ina cunvegna fixa. Igl è meglier da far giu concretamain in termin ed anc meglier èsi, sche ti dis avant che ir a chasa anc ina giada a tia amia: «Damai, i resta tar nossa cunvegna che nus ans scuntrain a las 15.00 tar mai quest suentermezdi, ok?» Uschia èsi cler e concret.

Sch’ella ta lascha alura puspè spetgar, telefonass jau e dumandass tge ch’è ses problem. Sche tut quai na mida betg ses cumportament, vul quai dir che la matta n’è betg fidaivla u che vossa amicizia n’è betg uschè impurtanta per ella. En quest cas ta cussegl jau da tschertgar novas amias, respectivamain da t’inscuntrar cun auters uffants. La finala vai gea per tes temp liber e quel na vuls ti segir betg passentar suletta, navair?

Angelika

Schaner 2014

Char Spick!

Jau sun inamurà da la flomma da classa, ma jau na sai betg co dir quai ad ella???

Elias, 12 onns (num midà)

Char Elias!

Cura ch’ins è inamurà, è quai ina sort da stadi excepziunal en il corp. Ins ha in curius sentiment en il venter, ils sentiments fan turnigls, ins na sa betg pli pensar cleramain e savens daventan perfin basegns sco mangiar, durmir e baiver secundars. Tut quai po far vegnir magari malsegir insetgi, fa mintgatant perfin tema u ch’ins ha dubis da sasez. Malgrà tut, quai è plainamain normal. Mintgin fa tras quai ina giada. Sentiments fitg ferms effectueschan savens ina malsegirtad. I n’è betg simpel d’exprimer ils sentiments e da sa confidar ad insatgi. Sa confidar ad insatgi signifitga gea – sco ch’il pled di gia – ch’ins po sa fidar da quella persuna ch’ins raquinta insatge. Il problem cun s’inamurar è che ti na sas mai segiramain, sche quella persuna, da la quala ti es t’inamurà ha era sentiments per tai. Savens n’enconusch’ins gnanc uschè bain quella persuna – u insumma betg. I dovra damai ina buna purziun confidenza en sasez e curaschi per exprimer ses sentiments per quella persuna.

Co vegns ti da far quai? Quai dependa er in pau da tai, sche ti es pli offensiv u pli retegnì. Quels senza tema din be directamain tge ch’als commova, auters èn pli precauts e plauns. Jau ta recumond d’emprender l’emprim d’enconuscher meglier tia flomma. Damai: discurra cun ella, la fa attenta a tai, la fa forsa ina giada in cumpliment.

Cura che ses interess è sveglià, la pos ti envidar u proponer da far ina giada insatge ensemen. Cun far quai bad’ins per il solit spert, sch’ins va bain ensemen e sch’ins è simpatic in a l’auter – u oramai betg. Ti la pudessas lura dumandar tge ch’ella pensa da l’amicizia e l’amur, tge ch’ella giavischa e sch’ella è gia s’inamurada ina giada.

E lura la pos ti dumandar co ch’ella vesa vossa amicizia, sch’ella pudess s’imaginar ch’i dettia ina giada dapli... Gea, e sche ti es propi curaschus, lura la dis ti tge sentiments che ti has per ella! Buna fortuna e tut il bun!

Angelika

Favrer 2014

Char Spick!

Jau dastg giugar Nintendo mo la fin d’emna. Quai è fis. Tge poss jau far per che mes geniturs midan idea?

Mario, 12 onns (num midà)

Char Mario!

En fitg bleras famiglias è il consum da medias in tema che vegn discussiunà bler. Ils uffants ed ils geniturs han savens differentas opiniuns. Blers geniturs èn creschids si per gronda part senza u cun ina purschida da medias bler pli pitschna. Els na chapeschan betg quai u fan schizunt quitads che lur uffants passentan tant temp cun consolas, smartphones, computers ed uschia vinavant.

Oz è quai uschia che uffants han a disposiziun adina dapli apparats tecnics. Uschia s’augmenta natiralmain er il temp ch’ins vul passentar cun quels. Dal punct da vista dals geniturs èsi giustifitgà e necessari da metter cunfins. In consum da medias memia aut è, sco ch’igl è vegnì demussà, nuschaivel. Jau chapesch dentant er ils uffants che giavischan da pudair duvrar ils apparats.

Igl è impurtant che ti chattas ensemen cun tes geniturs ina soluziun da cumpromiss. Tes geniturs han segir motivs, pertge ch’els vulan laschar giugar tai Nintendo mo la fin d’emna. Deplorablamain n’ans scrivas ti betg quels motivs. Jau na poss pia betg giuditgar, schebain ils motivs èn giustifitgads u betg. En mintga cas duessas ti anc ina giada discutar tun tes geniturs sur dals arguments. Als dumonda pia per in discurs davart il temp che ti dastgas ghemar.

Resta quiet ed objectiv, preschenta tes arguments, taidla ils arguments da tes geniturs. Farsa chapeschas ti per part lur arguments. Alura sas ti, tge che ti stuessas midar per pudair giugar dapli. Sche ti has però il sentiment che tes geniturs n’han betg raschun cun lur dubis, emprova d’als cumprovar quai – per exempel cun ta tegnair fitg bain a las cunvegnas il proxim temp u cun ademplir fitg bain las obligaziuns da scola.

Blers geniturs sa laschan en sin soluziuns da cumpromiss e sin cunvegnas cleras. Igl è impurtant che tuts resguardan questas cunvegnas, uschiglio èn ellas inutilas ed ils conflicts cumenzan da nov.

Angelika

Mars 2014

Char Spick!

Mia amia vul che jau fetschia adina quai ch’ella di. Per mai è quai tgutg. Tge duai jau far – jau na la vi betg perder!

Isabelle, 11 onns (num midà)

Chara Isabelle!

I para che tia amia haja in fitg aut basegn da sa far valair, respectivamain ch’ella veglia adina decider. Apparentamain è ella mo cuntenta, sch’ella po dar en il tun. Ella na vesa u n’accepta betg tes basegns e tes giavischs. Quai demussa ch’ella n’è betg propi sensibla e ch’ella n’ha betg autas capacitads socialas.

Po esser ch’ella è ina mattetta ch’è disada da survegnir adina tut quai ch’ella vul? Tscherts uffants n’han simplamain betg emprais d’entrar en autras persunas, da parter, da resguardar u da sa temprar e da laschar la prioritad ad auters. Questas persunas paran spert egoisticas, vilentan savens u sa cumportan a moda autoritara. Ellas emblidan che veritablas amicizias consistan d’in dar e prender, da vicendaivladad e premura. Fiduzia ed approximitad, quai che definescha ina buna amicizia, pon exister mo cun chapientscha, acceptanza e stima vicendaivla.

Betg tut las persunas n’èn capablas da viver relaziuns vicendaivels da medema maniera. Sche tia amia è plitost ina persuna egocentrica ch’ha fadia da percepir ils sentiments ed ils basegns dad auters, na vegni betg ad esser simpel da midar ses cumportament. Displaschaivlamain han persunas egoisticas savens success cun lur cumportament e quai las rinforza – quai vul dir ch’ellas sa cumportan anc pli savens precis uschia.

Tge pos ti far? Ta renda l’emprim ina giada conscienta che ti has il bun dretg da pudair era decider tezza e che ti na stos betg adina far quai che tia amia di! Emprova da discurrer cun tia amia. La di che ti hajas er ideas e giavischs e la dumonda d’entrar sin quels. La declera co che ti ta sentas, sch’ella è uschè dominanta. Forsa vegn ella da reflectar ses cumportament e da daventar pli attentiva.

Sch’ella na sa mida betg, stos ti ponderar, sche quai è propi ina buna amicizia. Sche ti badas che quai n’è betg il cas, lura tschertga novas amias e ta deditgescha a quels uffants che t’han gugent e che t’acceptan uschia sco che ti es. Tut il bun!

Angelika

Avrigl 2014

Char Spick!

Jau vom en la sisavla classa ed hai avant la scola savens mal il venter. Perquai manc jau mintg’emna almain in di. Tge poss jau far cunter quai?

Gina, 12 onns (num midà)

Chara Gina!

L’emprim duessas ti ta drizzar a tes medi da chasa u d’uffants. Ta fa visitar ina giada a fund. Mal il venter po avair fitg blers motivs. Raschuns organicas, pia corporalas, però er raschuns psichicas pon manar a mal il venter. In nutriment fallà po tant esser la culpa sco in’infecziun u – quai è plitost rar – ina malsogna en il venter.

Fitg savens na sa tracti tar uffants però gnanc d’ina malsogna corporala, sch’els han savens mal il venter. Plitost motivs psichics mainan adina puspè a mal il venter. Savens èn stress e squitsch da prestaziun responsabels per il malesser corporal e mal il venter che returna adina puspè.

Perquai la dumonda: co vai cun tai en scola? Has ti amis, ta sentas ti renconuschida e stimada da tes collegas e scolasta? Dumognas ti levamain la materia da scola u has ti propi fadia da ta concentrar en las lecziuns, da far tes pensums e d’emprender tut quai che ti stos? È la scola schizunt in duair fastidius per tai, has ti forsa perfin tema? Lura èsi probabel che las raschuns per tes mals han da far directamain cun il conturn da la scola. Ins sto pia era las tractar là.

L’impurtant è che ti tschertgas sustegn. Sco ch’i para has ti gia in temp quests mals e ti has segiramain empruvà tezza ina pluna per als tractar. Sch’ins na vegn betg pli vinavant sulet, dovr’ins agid. Perquai ta supplitgesch jau: discurra l’emprim cun tes geniturs. As drizzai lura ensemen ad in medi ed a tia scola. Il medi vegn a far in’examinaziun corporala, la scola – per exempel in scolast da cussegliaziun u ina psicologa da scola – po examinar tia situaziun en scola e scuvrir tge ch’ins stuess midar per ch’i ta giaja puspè bain.

Jen sun segira che vus chattais ensemen cun il medi e la scola ina buna soluziun per tai. E che ti es buna da puspè pudair ir a scola senza mals e cun plaschair.

Tut il bun!

Angelika

Matg 2014

Char Spick!

Jau hai adina stress cun mia madrigna, perquai ch’ella fa sco sch’ella fiss mia mamma. Quai n’è ella dentant betg! Ella na m’ha da dir insumma nagut, era sch’ella viva tar nus. Co poss jau far chapir ella quai?

Jan, 11 onns (num midà)

Char Jan!

Sco ch’i para n’as chapis vus dus betg propi bain. Da leger tia dumonda survegn ins bunamain l’impressiun che ti tolereschas tia madrigna, ma giavischassas atgnamain ch’ella na fiss betg là. Constat quai? Sche gea, ston ins sa dumandar pertge che quai è uschia e sch’ins pudess midar insatge vi da questa situaziun.

Natiralmain na pos ti betg decider tgi ch’abita tar vus e tgi betg. Forsa pudess ins dentant meglierar insatge vi da vossa relaziun, uschia che vus tractassas in l’auter silmain a moda amicabla e respectusa. Quai levgiass almain tia vita – e probablamain er quella da tia madrigna.

Ponderescha ina giada: tge ta disturba propi? Ti scrivas ch’ella sa deportia sco sch’ella fiss tia mamma. Tge signifitga quai concretamain? Ta di ella per exempel che ti duais far urden en chombra u far tes pensums? Ta supplitgescha ella da gidar en il perchasa? U ta sentas ti controllà? Pia: definescha concretamain tge che disturba tai. Discurra en in segund pass surlonder e chatta soluziuns. Ina soluziun pussaivla è da far a moda independenta tias obligaziuns e da ta tegnair vi da las reglas da famiglia e cunvegnas. Uschia eviteschas ti segiramain bler stress da famiglia.

In’autra avischinaziun è da reponderar tia posiziun vers tia madrigna. Natiralmain n’è ella betg tia mamma. Ma ella abitescha tar vus en famiglia e surpiglia sco ch’i para bleras obligaziuns da geniturs sco cuschinar, lavar e cumprar en. Ella contribuescha pia ina gronda part, era per tai. Quai duessas ti appreziar.

Da l’autra vart duess er tia madrigna avair chapientscha per tia situaziun e tes sentiments. Ella sto acceptar che ti has ina mamma e lessas perquai vegnir tractà autramain dad ella. Ti fas il meglier da discurrer l’emprim surlonder cun tes bab. Dumonda el da seser ensemen ina giada en trais e tematisar il problem. Savens èsi piculezzas che disturban. Sche ti salvas in tun amicabel e gentil, has ti bunas schanzas da vegnir tadlà. Jau ta giavisch ch’i giaja prest puspè bain cun tai e tia famiglia.

Angelika

Zercladur 2014

Char Spick!

En mes temp liber legel jau il pli gugent. Mes geniturs na vulan betg quai, els vulan che jau ma scuntr cun amis u fatsch sport. Tge poss jau far?

Luca, 10 onns (num midà)

Char Luca!

Ti es propi in ‹magliacudeschs›. Ti ta perdas gugent en ils munds da fantasia dals cudeschs ed exploreschas gugent adina puspè novs titels interessants. Per tai è quai en urden, quai è tes temp liber che ti vuls passentar precis uschia. Tes geniturs vesan tes hobi cun differents sentiments. Franc èn els loschs da tai che ti has ina tala cundiziun da leger. E tuttina giavischassan els che ti avessas differentas occupaziuns durant il temp liber, per exempel che ti ta scuntras cun amis u fas sport.

Ma betg mintgin n’è in tip propi sportiv. I duess schizunt dar glieud che na sa pigliar a mauns nagut cun sport. Avair avunda moviment è dentant fitg impurtant. Ma amis vul mintgin avair, u betg? Co è quai cun tai? Has ti amis? Cura als vesas ti ordaifer il temp da scola? Tge t’interessa anc sper il leger?

Jau sun d’accord cun tes geniturs ch’igl è impurtant da chattar interess ed amis. Sche leger è propi tes sulet hobi è il privel che ti ta perdas en munds da fantasia ed emblidas la vita reala. Quai fiss fitg donn, la realitad porscha numnadamain bleras pussaivladads da viver vairas aventuras, d’avair ina massa spass e da passentar in bun temp.

Cun amis fa tut quai anc dapli plaschair, en pli èn amis fitg impurtant per noss equiliber psichic. Perquai stos ti propi ponderar fitg bain, sche tes geniturs n’avevan tuttina betg ina bun’idea: fa giu pli savens cun amis u tschertga novs collegas cun medemas ideas.

Leger è in super hobi che ti duessas mantegnair. Forsa datti auters uffants che s’interessan era per istorgias che ti legias. A maun da quest tratg cuminaivel chattais vus segiramain blers temas da discussiun e bleras ideas per voss temp liber. Vus pudessas barattar voss cudeschs preferids, organisar ina notg da leger, ir ensemen en bibliotecas u filosofar al lai da far bogn davart las istorgias. Sa barattar cun auters è in enritgiment. Emprova ina giada!

Angelika

Fanadur/avust 2014

Char Spick!

Jau giess uschè gugent a chaval! Ma mes geniturs din che nus na possian betg prestar quai. Tge duai jau far?

Lea, 10 onns (num midà)

Chara Lea!

Bleras mattatschas giavischan da pudair emprender da chavaltgar. In proverbi tudestg di: «Das Glück der Erde liegt auf dem Rücken der Pferde!» Jau chapesch bain quai, igl è in fitg bel sentiment dad ir a galop sin in chaval, dad esser en accord cun el e dad esser fitg damanaivel da quest animal grond. Chavals pon davaira daventar amis e confidents. Ir a chaval è perquai dapli che mo in sport. Cun ir a chaval po sa sviluppar ina relaziun tut speziala tranter il chavaltgader ed il chavel.

Ir a chaval è propi in bel, ma deplorablamain er in char sport. L’equipament, per exempel la chapellina, las chautschas ed ils stivals per ir a chaval pon ins en il fratemp cumprar per in pretsch relativamain favuraivel. Ma gia las lecziuns dad ir a chaval èn savens charas, nundir il siemi da cumprar in agen chaval. In chaval dovra ina boxa, pavel, il veterinari, tgira quotidiana e moviment... Quai èn spert plirs tschient francs il mais.

Igl è chapaivel che tut quai è memia char per tes geniturs. Tge pos ti far per tuttina pudair realisar tes siemi? Forsa has ti la chaschun da gudagnar tezza in pèr daners per las lecziuns da chavaltgar. Ti pudessas per exempel tschertgar in job per scolars, tgirar pops, distribuir reclamas u far pitschens servetschs als vischins. Forsa dovra insatgi da tes parents tes agid en las vacanzas. Sche ti es fitg buna en in rom da scola, fissi pussaivel che ti das lecziuns supplementaras ad auters scolars. Dumonda tes scolasts da roms, els pon ta dir, sche quai è pussaivel en tia scola e co che quai funcziuna.

En il rom da programs da vacanzas vegnan mintgatant purschidas vacanzas da chavaltgar favuraivlas. T’infurmescha tar tia vischnanca, sch’igl exista ina tala purschida en tes conturn. Tgi ch’ha gia experientschas da chavaltgar po s’annunziar tar stallas da chavals per in chaval da tgira. Blers han in chaval e n’han betg mintga di peda d’al tgirar e tschertgan perquai ina tgiradra fidada che dastga sco recumpensa chavaltgar gratuitamain.

E per finir: ta giavischa las lecziuns da chavaltgar per tes anniversari u per Nadal! Jau ta tegn ils poleschs che tes grond giavisch s’accumpleschia uschia tuttina anc!

Angelika

Settember 2014

Char Spick!

Agid, jau guard ora bler pli veglia che quai che jau sun! Jau sun la pli gronda da mia classa ed jau na vi betg quai. Tge duai jau far?

Marlene, 12 onns (num midà)

Chara Marlene!

Ti has raschun: la cumparsa gioga ina rolla impurtanta en nossa societad. Ins la collia cun success, amicizia, renconuschientscha e beinstanza... Precis en la pubertad èn la cumparsa e la bellezza facturs fitg impurtants. Ins tschertga sia persunalitad, sa definescha adina da nov e sto sa chattar. Il vesair ora daventa lura in problem, cura ch’el vegn giuditgà sco negativ – da sasez u dad auters.

Ti n’has nagina influenza sin tia grondezza. Ella è fixada per gronda part ertaivlamain tras la grondezza da tes geniturs. Darar po la creschientscha vegnir chaschunada da disturbis da la creschientscha. In medi po en quel cas examinar la situaziun d’ormons e stimar la grondezza futura cun radiografias dals nuschegls da la chanvella. Mintgatant po vegnir influenzada la grondezza cun prender ormons durant plirs onns. Me quai n’è betg pussaivel tar tut las furmas da disturbis da creschientscha. Ina tala terapia fa senn mo en fitg paucs cas excepziunals.

Mattas èn oz adina pli baud en la pubertad ed uschia cumenza er la creschientscha en lunghezza pli baud. I pudess esser che tar tai hai cumenzà fitg baud e che tias collegas èn bainbaud er uschenavant. Igl è fitg probabel che la differenza da la grondezza è strusch pli avant maun en in u dus onns. Quest temp stuessas ti pia supportar en ina moda u l’autra. E ti es buna da far quai!

Igl è impurtant che ti midas tia tenuta envers tia grondezza. Sajas conscienta che tias collegas creschan era bainbaud, ti na vegns pia betg pli ad esser l’unica gronda. Sajas conscienta tge avantatgs che umans gronds han: ins stima els savens sco pli intelligents e pli madirs e giuditgescha a moda pli positiva lur capacitad da sa far valair. Accentuescha tias bunas e bellas qualitads e sajas superbia!

Ti n’existas betg mo da la grondezza! Tia persunalitad, tes caracter, tes plaschair da viver che ti derasas – quai quinta! Ti e tias amias chattais segir bleras chaussas che ta fan esser stimabla ed amabla. Fa stim, ti es numnadamain era quai! Igl è impurtant che ti acceptas tatezza sco quai che ti es. Uschia creeschas ti la premissa che er auters t’acceptan e t’han gugent. Ti es unica e ti es en urden uschia sco che ti es. Quai quinta! Jau ta giavisch tut il bun.

Angelika

October 2014

Char Spick!

Jau sun dapi in temp ensemen cun ina matta. Atgnamain era tut bun. Ma uss na sai jau betg, sche jau la charez anc. Co poss jau chattar ora quai?

Fabian, 13 onns (num midà)

Char Fabian!

Cura ch’ins è inamurà, è il tschiel plain nivels rosa, la vita è bellezza. Dal partenari ves’ins en l’emprima fasa intensiva il pli mo las caracteristicas positivas, savens glorifitgesch’ins schizunt el. Quai n’è betg nausch: insacura, il pli tard cura che l’esser inamurà lascha enavos, vegn il maletg mess en urden e daventa pli realistic.

Il temp da l’esser inamurà è tar mintga pèr different. Mintgatant èn quai intginas emnas, mintgatant mais. Ma insacura è el definitivamain a fin. Alura sto la relaziun sa cumprovar. I sa mussa alura, sch’i sa sviluppa da l’esser inamurà ina relaziun d’amur durabla – u betg.

Blers partenadis van a fin quel mument. Forsa ves’ins il partenari glorifitgà tuttenina sco in uman tut normal – e lungurus. U ch’ins constatescha simplamain ch’ins na va tuttina betg e prà. Mintgatant lascha l’esser inamurà er enavos andetgamain ed ins sa dumonda, tge ch’ins chattava uschè grondius vi dal partenari.

Partenadis che survivan l’emprima fasa d’amur han la schanza da durar pli ditg. Els han savens ina ferma basa: ils partenaris partan hobis, amis, tenutas, finamiras ed interess communabels... L’esser inamurà da l’entschatta vegn remplazzà d’ina colliaziun ed affecziun profunda ed intima.

I po esser che la relaziun è arrivada al punct, nua che l’esser inamurà va plaunsieu enavos ed i sa mussa, sche vus daventais in pèr d’amur durabel, u betg. Pensas ti savens ad ella? Has ti in sentiment d’affecziun profund? T’allegras ti spezialmain, sche ti la vesas? Sche ti pos respunder cun gea a talas dumondas, èsi probabel che ti charezzas anc tia amia.

Sch’ins na sa betg, sch’ins charezza anc il partenari, èn involvids bleras giadas differents sentiments: savens vegn l’esser inamurà accumpagnà da malsegirtad ed agitaziun. Era la tema da far insatge fauss po chaschunar dubis. Blers giuvenils en tia vegliadetgna na sa sentan anc betg propi madirs per ina relaziun d’amur durabla.

Igl è impurtant che ti es sincer cun tai tez e na ta mettas betg sut squitsch. Ta lascha temp, observa tes sentiments, discurra cun amis sur dal tema. Quai po ta gidar da survegnir tschertezza.

Angelika

November 2014

Char Spick!

Cura che jau ma dispit, vegn jau uschè ravgentada che jau pudess rumper tut. Co poss jau controllar questa ravgia enorma?

Rahel, 12 onns (num midà)

Chara Rahel!

Gratulaziun! La voluntad da midar insatge vi da tes problem è l’emprim pass per avair success. Tenor mai èsi fitg bun ed impurtant che ti realiseschas che ravgia n’è betg la soluziun. Ravgia è in sentiment fitg ferm cun blera forza ed energia. Quai è il positiv. L’impurtant è da sviar questa energia, da restar ruassaivla e da controllar la gritta. Qua endisch tips per far quai:

1. Respirar profundamain diesch giadas. Cura che ti badas che la gritta buglia en tai, respira da maniera plauna e profunda ed expira puspè.

2. STOP! T’imaginescha ina gronda tavla da stop cotschen-alva e ta di a l’intern: «Stop! Cool down!»

3. Sbassar la tensiun! Fa pugn cun ils mauns, dumbra plaun fin diesch e lascha liber ils pugns. Quai sbassa la tensiun interna.

4. Exercitescha reglas da discurrer. Utilisescha la furma JAU, evitescha generalisaziuns, menziuna situaziuns concretas e cumportaments concrets. Frasas sco «Ti has puspè...», «Ti dis adina...» e «Ti es...» vegnan percepidas sto attatga e termineschan cun ina cunterattatga.

5. Betg tragutter la gritta. Igl è meglier d’exprimer immediat ed a moda calma la discordia che d’explodir insacura pervi da la ravgia stagnada!

6. Time out! Curtas interrupziuns gidan da sa calmar!

7. I gida da sa muventar. Sport e moviment reduceschan il stress e libereschan il chau.

8. Far la pasch! Tgi ch’è bun da sa perstgisar per agens sbagls e da perdunar ed emblidar ils sbagls dals auters, è er bun da terminar cun il passà e da dar ina schanza a l’avegnir.

9. Emprender exercizis da detensiun. Exercizis sco il trenament autogen, joga u sumegliant gidan cunter stress ed in temperament furius.

10. Tadlar musica. Musica maina tai en auters munds sentimentals e stgatscha nauscha luna, stress e tensiuns. Tschertga la musica che ta lascha esser cuntenta e calma.

11. Nobody is perfect! Ni ti, ni quel che ta grittenta na stuais esser perfetgs. Accepta quai.

Ti pos empruvar ed exercitar tut quests tips. Els na funcziunan betg l’emprima giada, ma jau sun segira che ti daventas mintga giada meglra e che ti vegns bainbaud betg pli ad avair in problem cun la ravgia nuncontrollabla. Bun success!

Angelika

December 2014

Char Spick!

Jau na chapesch simplamain betg mate. Mes geniturs din che jau duaja exercitar dapli, ma quai na gida nagut! Tge duai jau pomai far?

Soraja, 11 onns (num midà)

Chara Soraja!

La matematica n’è betg il rom preferì da tuts. Ma tuts ston emprender mate en scola. A mai ha ina scolasta ditg ina giada: u ch’ins chapescha mate – lura na ston ins betg emprender tant – u ch’ins na chapescha betg. Lura ston ins esser fitg diligent e trenar ina massa per ch’ins cuntanschia almain ina prestaziun suffizienta. Tant enavant pudessan tes geniturs avair raschun che ti stos emprender dapli.

Sulettamain exercitar na gida gist en il rom mate betg adina. Blers problems matematics èn in resultat da mancanza da savida u da chapientscha dad onns precedents. I dat mo paucs roms da scola che sa fundeschan uschè strictamain sin materia gia emprendida. Dus exempels: tgi che n’ha betg chapì il sistem da l’adiziun en il spazi da dumbers fin 100 na vegn er betg a chapir l’adiziun fin 1000. Tgi che na sa betg l’amulain, vegn ad avair grondas difficultads cun ils quints da fracziun.

L’emprim duessas ti eruir, nua che ta manca insatge e tge che ti na chapeschas betg. Tia scolasta da matematica u la scolasta da cussegliaziun da tia scola ta pon gidar da far quai. I dat tests spezials ch’analiseschan precis, tge ch’ina scolara sa e nua ch’ella ha basegn da promoziun. Ta drizza cun tes geniturs ad in persuna d’instrucziun e descriva tes problem. La persuna d’instrucziun ta vegn a gidar da prender suenter las basas che ta mancan – per exempel cun in program da trenament spezial u cun lecziuns supplementaras.

Igl è er impurtant che ti lavuras effectivamain e cuntinuadamain. Quai vul dir: ti dovras ina survista da la materia d’emprender e duessas emprender mintga di in zic. I na porta nagut d’emprender tut curt avant ina clausura. Tschertga amias u amis ch’emprendan cun tai. En dus u trais èsi pli divertent e vus pudais gidar in l’auter. Repeta ils temas en intervals regulars e controllescha, sche ti sas anc quai che ti has emprendì. Igl è er impurtant da far pausas mintgatant e da cuir insatge a sasez, suenter ch’ins è stà lavurus.

Sche quai cun la matematica na reussescha tuttina betg, ta cussegl jau da prender uras privatas ed exnum da dumandar per in discurs da cussegliaziun tar la scola.

Tut il bun!

Angelika

Schaner 2015

Char Spick!

Mintgatant ma sent jau total trida e mintgatant bella. Quai po sa midar dad in’ura a l’autra. Jau vegn balurda! Cun fotos è quai precis il medem. È quai normal?

Sara, 14 onns (num midà)

Chara Sara!

Jau chapesch bain tge che tia malsegirezza fa cun tai. Blers giuvenils sa sentan in di bels e l’auter di main bels. Savens sa cumpareglian ins cun maletgs da stars da televisiun u cun fotografias d’auters giuvenils sin Facebook u Instagram. Quai po far pressiun, uschia vai cun tuts.

Igl è impurtant da savair che maletgs da persunas en la televisiun, sin l’internet u en magazins èn bunamain adina surlavurads. Era fotografias dad auters en l’internet èn mo ina registraziun da la situaziun mumentana che mussa els da lur meglra vart.

Nagin uman n’è perfetg, ni models ni tes amis. Guarda ina giada fotografias privatas dals stars, ti vegns er a chattar lur maclas. Fotografias uffizialas èn savens retuschadas uschia che tut para perfetg. En la realitad è baininqual chaussa autra. Nus tuts avain dis che nus n’ans sentin betg bain e che nus n’ans plaschain betg. Per mintgina e mintgin da nus èsi ina gronda sfida d’acceptar sasez sco quai ch’ins è.

Per propi plaschair ad insatgi na basta l’apparientscha che vegn messa en scena sin fotografias betg. Segirezza da sasez, carisma, spiert, umor, scharm ed interess è quai che decida sch’insatgi ans plascha e sche nus al u la chattain attractiv(a). Ponderescha ina giada tge che ti sas far bain, tge che ta fa amabla e tge che ti has gugent vi da tai. Ti pos era dumandar tias amias u tia famiglia tge ch’els han spezialmain gugent vi da tai. Scriva si tut quai, uschia pos ti adina puspè leger il cedel.

Tut il bun, tes 147*

Il post da cussegliaziun e d’agid 147 da Pro Juventute respunda

Favrer 2015

Char Spick!

Dapi tschintg emnas hai jau in ami. Ussa sun jau uschè schigliusa. Jau crai che mia meglra amia al plascha meglier che jau. Quai ma fa mez balurda! Tge duai jau far?

Claudine, 13 onns (num midà)

Chara Claudine!

Igl è bel che ti has in ami. Quai dastgas ti giudair plainamain, era sche ti fas da quels patratgs sco qual che ti has descrit. Che ti pos classifitgar uschè bain tes patratgs e tes sentiments irritants è fitg bun. E che ti pos scriver uschè avertamain surlonder è in fitg bun tratg caracteristic.

La schigliusia è insatge tut normal. Ella ans mussa tge che nus bramain e giavischain. Quai cartain nus alura da vesair bler pli tgunsch tar ils auters – ed essan trists da quai che nus n’avain betg. Nus ans cumparegliain ed ans sentin suenter mal, perquai che nus chattain adina insatge ch’è meglier u pli bel tar ils auters che tar nus sezs. Quai po chaschunar gronda malsegirtad e nus cumenzain a degradar nus sezs. Sche quai capita, pos ti far bler per tatezza e ponderar, tge che ta plascha vi da tai.

Ti pos ta far dumondas, sco per exempel: Tge ma fa plaschair? Tge ma fa bain? Tge ma plascha spezialmain bain vi da mai? Ti pos alura cumenzar a dar dapli paisa a quellas chaussas ed a las accentuar, per exempel cun pensar pliras giadas il di vidlonder, cun scriver si quests puncts u cun als dar dapli expressiun. Sche tes egls ta plaschan per exempel, als lascha traglischar. Sche tes mauns ta plaschan, als pos ti per exempel tgirar u ornar particularmain, uschia ch’els dattan en egl anc meglier.

Tut quai rinforza tia segirezza da tatezza. E quai gida da l’autra vart da sminuir la schigliusia. Vuls ina giada empruvar? Nus avain mirveglias tge experientschas che ti fas.

Chars salids, tes 147

Mars 2015

Char Spick!

Jau ma sent savens sulet, schebain che jau hai super geniturs e buns collegas. Jau hai tut quai che jau dovr e ma sent tuttina uschia. Pertge quai?

Marc, 14 onns (num midà)

Char Marc!

Ti na zuppas betg tes sentiments da solitariadad e ta drizzas a nus. Quai è super! E bun èsi era che ti pos numnar tut quai che ti has. Sentiments da solitariadad pon er sa mussar, sch’ins ha blers collegas e grondius geniturs ed atgnamain tut quai ch’ins dovra per viver. Igl è chapibel che ti na chapeschas perquai betg, danunder che quests sentiments vegnan.

Tes sentiment da solitariadad pudess star en connex cun la fasa da svilup che ti passentas gist. En la pubertad sa mida tes corp, tia vita emoziunala ed er tes apparat da pensar. Sentiments intensivs pon tuttenina cumparair e tuttina spert puspè svanir. A blers giuvenils en tia vegliadetgna vai tuttina sco a tai. Has ti pia ponderà ina giada, danunder che quests sentiments vegnan? Forsa has ti il sentiment che tes collegas/tes amis/tia famiglia ta chapeschan memia pauc. Forsa èn questas relaziuns plitost superfizialas?

Datti muments e situaziuns che ti ta sentas main sulet? Tge è auter en quests muments e questas situaziuns? Co pudessas ti crear talas situaziuns? Tge pudessas ti far dal bain e tatez per ta sentir main sulet?

En muments da solitariadad gidi magari er da discurrer surlonder cun insatgi, en il qual u en la quala ti has fidanza (geniturs, madritscha, aug, amia). Forsa sentan amis en tia vegliadetgna il medem sco ti. Forsa enconuscha ina da tias persunas da confidenza era quests sentiments. Gugent dastgas ti da tuttas uras er telefonar gratuitamain e confidenzialmain a nus sin 147.

Tut il bun, tes 147

Avrigl 2015

Char Spick!

Suenter ina dispita cun mia meglra amia sun jau anc adina vilada e vom ord pes ad ella. Oz ha ella embratschà mai avant scola, sco sche nagut na fiss capità. Tge duai jau far?

Tina, 13 onns (num midà)

Chara Tina!

Grazia per tes e-mail. La dispita cun tia amia ta va a cor. Ti es anc adina gritta e na vuls er betg simplamain emblidar vossa dispita suenter in’embratschada.

Igl è super che ti es uschè sincera cun tatezza. Quai mussa che ti es segira da tatezza. Ti scrivas ch’il cumportament da tia amia irriteschia tai. Probablamain n’ha la dispita passada betg la medema significaziun per ella sco per tai.

Tias lingias din a nus che ti vuls sclerir cun tia amia voss sentiments ch’èn para differents. Quai è curaschus da tai e segir raschunaivel. Forsa pos ti studegiar gia ordavant tge ch’ha disturbà tai da vossa dispita e tge che ti vuls midar en il futur. En in discurs cun tia amia pudessas vus sclerir tge che pudess esser per vus ina buna via per reglar divergenzas d’opiniuns.

Suenter ina dispita fai mintgatant senn da guardar en il futur e da ponderar communablamain co ch’ins vul tractar in l’auter – co ch’il temp communabel po esser prezius per tuttas duas. Mo curaschi! In’amicizia sa mida adina puspè. Ussa has ti la schanza da gidar a concepir activamain vossa amicizia. Quai vala segir la paina.

Gugent pos ti puspè t’annunziar tar nus, sche ti vuls ta barattar vinavant cun nus. Per sms, e-mail u era directamain al telefon u en il chat.

Chars salids ed in bun discurs cun tia amia, tes 147

Matg 2015

Char Spick!

En scola èsi memia stressant! Blers pensums, scolasts beffegiants, nauschas notas, dispita cun mes amis. Jau na sai betg co che jau duai dumagnar tut quai!

Elias, 13 (num midà)

Char Elias!

Bun che ti scrivas a nus! Cura che tant vegn ensemen, po quai propi far quitads ad ins. Pos ti discurrer sur da quai cun tes geniturs? U datti autras persunas da confidenza, a las qualas ti pos raquintar co ch’i ta va?

Savens pon levgiar gia discurs. Cun discurrer pon ins avair ideas co ch’ins po ir enturn cun il stress en scola. Ina scolasta u in scolast u ina lavurera u in lavurer social pudess per exempel chattar ora ensemen cun tai co che ti pos emprender il meglier u co che ti pos parter en bain tut ils pensums. I ta pudess era gidar da dumandar conscolars co ch’els dumognan il stress da scola e tge strategias ch’els han.

Forsa che ti has uschia novas ideas che ta faciliteschan l’emprender. In’autra pussaivladad fiss da far ils pensums ensemen cun insatgi auter. Uschia pudessas vus gidar in l’auter.

La dispita cun tes amis è franc in fatg engrevgiant. L’emprim èsi da ponderar tge che stuess sa midar, per che vus as cumportias puspè. Tge gidava pli baud en situaziuns sumegliantas?

Da princip po in hobi schluccar il mintgadi. Sche ti fas durant tes temp liber chaussas che ti fas gugent, pos ti tancar energia e ta distrair dal stress da scola. En pli è quai ina buna pussaivladad per emprender d’enconuscher autra glieud. Igl è simplamain impurtant da planisar avunda temp da recreaziun per ch’in nov hobi na daventia betg in’ulteriura chargia. Tge manegias ti?

Tes 147

Zercladur 2015

Char Spick!

Pertge mudregian scolars auters scolars? En scola e sin Facebook vegn fatg mobing cun mai e permalà mai. Il motiv n’enconusch jau fin oz betg. Tge poss jau far?

Emma, 14 (num midà)

Chara Emma!

Grazia per tia confidenza! Bun che ti scrivas a nus. Ti scrivas ch’i vegnia fatg mobing cun tai e che ti na sappias fin oz betg pertge. Chapaivel! Uschia vai cun bleras victimas da mobing.

Il nausch è che la ‹victima› è savens simplamain il fauss mument en il fauss lieu. I n’ha da far nagut cun la persuna, ella vegn casualmain en questa situaziun engrevgianta. Propi nausch è quai tar cybermobing, pia mobing en l’internet. Quel po numnadamain sa derasar rasantamain.

Igl è super che ti has decis da far insatge e da cumbatter quai a moda curaschusa. Igl è gidaivel, sche ti ta drizzas ad ina persuna da confidenza en scola. Ensemen cun ella pos ti pledentar quels che participeschan al mobing. Savens smettan ils delinquents, sch’els percorschan che lur acziuns daventan publicas.

Sche ti vegns attatgada en l’internet, èsi bun da segirar protocols da chat u fotografias dal monitur (screenshots) e d’infurmar ils delinquents che ti vegns a mussar il material da cumprova a lur geniturs u a vossas persunas d’instrucziun.

Sin www.147.ch chattas ti ina massa infurmaziuns davart quest tema. Per discurrer persunalmain cun nus pos ti era telefonar a nus. Nus essan qua per tai 365 dis ad onn e quai 24 uras il di. Curaschi! I vala la paina da cumbatter. Ti pos segir meglierar tia situaziun.

Tes 147

Fanadur/avust 2015

Char Spick!

Jau hai adina lungurella durant mes temp liber! Mes collegas èn davent, n’han nagin temp u nagin gust da far insatge cun mai. Tge poss jau far?

Tino, 12 (num midà)

Char Tino!

Il sentiment da lungurella enconuschan en sasez prest tuts. Quai n’è atgnamain nagut spezial. I dat però uffants e giuvenils da pajais pli paupers ch’enconuschan strusch quest sentiment. Els ston numnadamain lavurar a chasa, sin ils champs u en fabritga. Sche ti has lungurella, pos ti era vesair quai sto insatge positiv. Avair trasora plans, esser permanentamain online e cuntanschibel chaschuna a lunga vista stress.

Ils muments da ‹lungurella› rendi da sa concentrar per exempel sin chaussas che ti n’has gia daditg betg pli fatg u schizunt tralaschà da far. Lungurella po numnadamain er esser ina schanza d’empruvar insatge nov che ti vulevas gia daditg empruvar da far. Uschia has ti la chaschun da ta metter en viadi e da scuvrir tge che t’interessa.

Ti sulet decidas, sche la lungurella resta senza senn u sche ti l’emplainas cun cuntegns interessants. I dat uffants e giuvenils che van a spass durant lur temp liber cun chauns da pensiuns d’animals en lur vischinanza, che fan las cumpras per persunas pli attempadas, che s’engaschan en in’uniun da sport, che van tar ils battasendas u che daventan commember d’ina societad da musica. Per tia creativitad na datti nagins cunfins!

Tes 147 ta giavischa scuvertas interessantas.

Settember 2015

Char Spick!

Tuts rin ora mai, perquai che jau sun memia grossa. Ma sun jau insumma grossa? Tge èn las mesiras idealas per sain, taglia e chalun per ina mattatscha cun ina grondezza da 156 cm?

Lea, 13 (num midà)

Chara Lea!

Gross u satigl n’èn betg grondezzas fixas. Igl è ina dumonda da gust davent da cura ch’ina persuna vegn numnada grossa. Il medem vala per l’esser satigl. En mintga cas datti in cunfin. Sch’ins surpassa quai, poi far donn a la sanadad.

Quest cunfin po eruir il meglier in medi. I na dat er betg ina mesira ideala che vala per tuts. Uschè ditg che ti creschas, sa mida tes corp adina puspè. Tes corp è auter che quels da persunas da tia vegliadetgna – e quai è bun uschia, pertge che ti es unica!

Il pli impurtant è che ti fetschias amicizia cun tes corp. Emprova da chattar ora tge che ta plascha vi da tai. En tge situaziuns ta sentas ti attractiva? Forsa cura che ti ta tgiras, cura che ti sautas, cura che ti ris? U cura ch’insatgi ta di che ti vesias ora bain? Il pli impurtant è che ti ta sentias bain, che ti hajas moviment e ta diverteschias.

S’occupar memia fitg cun il da mangiar ed il pais po chaschunar in cumportament da mangiar malsanadaivel ed en cas extrems in disturbi da mangiar. Tgi che vegn ris ora, po vegnir malsegir e trist.

Tschertga per quest motiv situaziuns che ta fan bain ed umans che ta prendan serius. Chatta forza cun dir a tatezza adina puspè: «Jau sun okay exact uschia sco che jau sun!» Sche ti has gugent tatezza mussas ti quest sentiment era vers anora, uschia che tes corp daventa forsa ina chaussa secundara. Nagin n’ha il dretg da giuditgar tai. Hajas il curaschi d’avair gugent tatezza sto che ti es. I vala la paina!

Tes 147

October 2015

Char Spick!

Jau sun il mument fitg trista. Mia tatta è morta ed ella ma manca fitg. Mia mamma bragia era savens ed jau na sai betg, cura che jau poss puspè rir.

Laura, 12 (num midà)

Chara Laura!

Nossa sincera condolientscha! Igl è propi fitg trist, sch’insatgi ch’ins ha gugent mora. Igl è bun, sche ti pos dar spazi a quest sentiment e parter el cun insatgi.

Pos ti discurrer cun tia mamma sur da quai? Ses sentiments da tristezza vegnan ad esser sumegliants als tes. Savens poi confortar, sch’ins parta cun insatgi regurdientschas. Ins po per exempel raquintar in a l’auter istorgias che regordan a la persuna amada. Pudais vus guardar ensemen fotos da tia tatta da dis ventiraivels?

Sch’i dat chaussas che ti avessas gugent anc ditg a tia tatta, la pos ti forsa scriver ina brev. Era sche ti na la pos betg pli dar la brev, fa quai bain. Intgins endrizzan in lieu da memoria cun flurs, fotos e chandailas. Per intgins è quest lieu la fossa sin santeri. I po però er esser in chantun en voss dachasa che ti endrizzas ensemen cun tia mamma.

Insacura vegns ti a constatar ch’i dat er temps che ti pensas ad insatge auter che a tia tatta e che ti sentas er puspè auters sentiments che la tristezza. E quai è absolutamain en urden. Forsa capita insatge legher e ti sentas co che ti ris. Tes sentiments èn gists precis uschia sco ch’els èn. Cura ch’igl è temp dad esser trist, dastgas ti esser trista e cura ch’igl è temp da rir, lura ri uschè bler ed uschè dad aut sco che tia tatta ha franc adina udì gugent da tai.

Tut il bun!

Tes 147

November 2015

Char Spick!

Jau sun inamurà en ina matta da la classa parallela. Jau na sai però betg co mussar quai ad ella. Tge poss jau far?

Emanuel, 13 onns (num midà)

Char Emanuel!

Bel che ti es inamurà. Quai è in grondius sentiment. El po però er far vegnir ins malsegir. Mussar ad ina matta ch’ins l’ha gugent – quai han blers mats fadia da far. Perquai èsi super che ti t’infurmeschas e vuls savair co che ti la pos mussar tia affecziun.

Qua intginas pussaivladads: t’avischina pass per pass. Ti pos per exempel surrir a la matta e la salidar curtaschaivlamain, cura che ti la vesas. En in proxim pass emprovas ti da discurrer cun ella. Tematisescha chaussas dal mintgadi sco musica, scola u films. Sche ti taidlas attentamain tge ch’ella di, la pos ti far dumondas ed uschia mussar tes interess. Forsa che ti raquintas er insatge persunal da tai – fa stim co ch’ella reagescha.

Per tgirar il contact en il temp liber pos ti dumandar ella suenter in temp ses numer da telefon. Sch’ella dat el a tai, è quai in bun segn! Lura pudais vus telefonar, trametter sms in a l’auter u as scriver en il chat. Uschia pos ti ta barattar cun ella e vegnir a savair dapli dad ella.

La gronda part da las mattas han fitg gugent, sch’ins s’interessa per ellas. Sch’ella mussa er interess, pudais vus gea far ina giada insatge ensemen, per exempel ir a kino. Igl è bun da savair che omadus èn in zic gnervus e malsegirs da l’emprima sentupada. Cun t’approximar pass per pass vesas ti plaunsieu tge che capita. Nus ta giavischain bler plaschair da far questa experientscha. Mo curaschi!

Tes 147

December 2015

Char Spick!

Mes geniturs èn ids in ord l’auter cura che jau gieva en la segunda classa. Els avevan savens dispita. Sun jau forsa pervi da quai savens uschè trista?

Elsa, 14 (num midà)

Chara Elsa!

Blers uffants enconuschan la tristezza che ti descrivas. Tes geniturs èn ids in ord l’auter avant insaquants onns. Blers uffants giavischan anc ditg suenter ina separaziun che lur geniturs fissan ensemen.

Deplorablamain ston er ils geniturs mintgatant drizzar en auter la vita che quai ch’els avessan giavischà. L’amur po sa midar, mintgatant era sparir. Quai è trist.

I dat dentant in’amur che na sparescha betg, e quai è l’amur dals geniturs per lur uffants. Questa amur resta.

Ti scrivas che tes geniturs han savens gì dispita durant il temp da la separaziun e dal divorzi. Nus tuts avain bunas, ma er main bunas varts. Dispita durant ina separaziun lascha savens vegnir a la glisch varts plitost tridas. Pleds pon far mal anc ditg pli tard.

I po gidar da discurrer cun insatgi e da raquintar tge che occupa ins. Mintgatant va quai meglier cun ina persuna che n’ha da far nagut cun il conflict. Per exempel tia madritscha, in’amia u la lavurera sociala da la scola. Mintgatant gidi er da scriver si ils patratgs trists u da malegiar els.

Fitg impurtant èsi che ti patratgas adina: era sche tes geniturs na vivan betg pli ensemen, restan els tes geniturs e l’amur dad els per tai resta vinavant!

Blera forza!

Tes 147

Schaner 2016

Char Spick!

Mes amis han tuts in nov telefonin. Jau dentant betg. Uss vuless jau er in nov smartphone. Quel ma ston mes geniturs pajar, u betg?

Leandro, 13 (num midà)

Char Leandro!

Nus chapin fitg bain che ti vulessas er in nov handy. Ti vulessas tegnair pitg cun tes amis. Co reageschan els, sche ti na possedas betg il pli nov telefonin? Influenzescha quai vossa amicizia?

Che nus avain giavischs materials, è normal. Igl è dentant er impurtant da savair che quests giavischs na pon, per numerus motivs, betg adina vegnir ademplids. En la vegliadetgna d’uffant e da giuvenil tiran ils geniturs ils cunfins e mussan alternativas. En la vegliadetgna da creschì sto alura mintgin esser abel da far quai sez.

Sche quai na reussescha betg ad in giuven creschì, fa el svelt daivets ch’el sto pajar pass per pass. Igl è pia tuttavia pussaivel che tes geniturs na pajan betg in nov handy a tai, perquai ch’els vulan mussar a tai quant impurtant ch’igl è d’emprender da spustar giavischs materials.

Forsa vulan tes geniturs era che ti scuvrias tge che ta fa ventiraivel. Quai n’èn betg mo chaussas materialas. Tge pensas ti? Tge chaussas pudessan ta far ventiraivel?

Tge che tes geniturs vulan u pon pussibilitar a tai materialmain, dependa era da vossa situaziun da famiglia. Perquai vali la paina da discurrer cun ils geniturs per discutar en tge furma ed en tge mument che giavischs materials vegnan ademplids.

Ta gida quai gia in pau vinavant? Gugent dastgas ti t’annunziar da tut temp puspè tar nus.

Tes 147

Indicaziuns bibliograficas

Char Spick! Jau avess ina dumonda... (part 2). En: Spick nr. 375, november 2011, fin nr. 398, schaner 2016. Tut ils dretgs d’autur(a) / chasa editura resalvads. Ediziun epub: www.chattà.ch (2017).